title: Regulamentul de punere în aplicare (UE) 2016/1045 al Comisiei din 28 iunie 2016 de retragere a acceptării angajamentului pentru un producător-exportator în temeiul Deciziei de punere în aplicare 2013/707/UE de confirmare a acceptării unui angajament oferit în legătură cu procedurile antidumping și antisubvenție privind importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză pentru perioada de aplicare a măsurilor definitive

text:
               29.6.2016

               RO

               Jurnalul Oficial al Uniunii Europene

               L 170/5

         REGULAMENTUL DE PUNERE ÎN APLICARE (UE) 2016/1045 AL COMISIEI
   din 28 iunie 2016
   de retragere a acceptării angajamentului pentru un producător-exportator în temeiul Deciziei de punere în aplicare 2013/707/UE de confirmare a acceptării unui angajament oferit în legătură cu procedurile antidumping și antisubvenție privind importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză pentru perioada de aplicare a măsurilor definitive
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul antidumping de bază”), în special articolul 8,
   având în vedere Regulamentul (CE) nr. 597/2009 al Consiliului din 11 iunie 2009 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene (2) (denumit în continuare „regulamentul antisubvenție de bază”), în special articolul 13,
   informând statele membre,
   întrucât:
   A.   ANGAJAMENTUL ȘI ALTE MĂSURI EXISTENTE

               (1)

               Prin Regulamentul (UE) nr. 513/2013 (3), Comisia Europeană (denumită în continuare „Comisia”) a instituit o taxă antidumping provizorie la importurile în Uniunea Europeană (denumită în continuare „Uniunea”) de module fotovoltaice pe bază de siliciu cristalin (denumite în continuare „module”) și componentele lor cheie (și anume celule și plachete) originare sau expediate din Republica Populară Chineză (denumită în continuare „RPC”).

               (2)

               Un grup de producători-exportatori a mandatat Camera de Comerț a Chinei pentru Importul și Exportul de Mașini și Produse Electronice (denumită în continuare „CCCME”) să prezinte Comisiei un angajament de preț în numele lor, ceea ce CCCME a făcut. Din termenii respectivului angajament de preț reiese în mod clar că acesta constituie un pachet de angajamente de preț individuale pentru fiecare producător-exportator, care este, din motive practice de administrare, coordonat de CCCME.

               (3)

               Prin Decizia 2013/423/UE (4), Comisia a acceptat respectivul angajament de preț în ceea ce privește taxa antidumping provizorie. Prin Regulamentul (UE) nr. 748/2013 (5), Comisia a modificat Regulamentul (UE) nr. 513/2013 pentru a introduce modificările tehnice necesare ca urmare a acceptării angajamentului în ceea ce privește taxa antidumping provizorie.

               (4)

               Prin Regulamentul de punere în aplicare (UE) nr. 1238/2013 (6), Consiliul a instituit o taxă antidumping definitivă la importurile în Uniune de module și de celule originare sau expediate din RPC (denumite în continuare „produsele în cauză”). Prin Regulamentul de punere în aplicare (UE) nr. 1239/2013 (7), Consiliul a instituit, de asemenea, o taxă compensatorie definitivă la importurile în Uniune de produse în cauză.

               (5)

               În urma notificării unei versiuni modificate a angajamentului de preț de către un grup de producători-exportatori (denumiți în continuare „producătorii-exportatori”) și CCCME, Comisia a confirmat, prin Decizia de punere în aplicare 2013/707/UE (8), acceptarea angajamentului de preț astfel cum a fost modificat (denumit în continuare „angajamentul”) pentru perioada de aplicare a măsurilor definitive. Anexa la prezenta decizie enumeră producătorii-exportatori pentru care a fost acceptat angajamentul, inclusiv Zhejiang Xiongtai Photovoltaic Technology Co. Ltd (denumită în continuare „Shinetime China”), împreună cu societatea sa afiliată din Uniune (SHINETIME SOLAR GmbH, denumită în continuare „Shinetime Europe”), încadrate împreună la codul adițional TARIC: B919.

               (6)

               Prin Decizia de punere în aplicare 2014/657/UE (9), Comisia a acceptat o propunere din partea grupului de producători-exportatori, formulată împreună cu CCCME, pentru clarificări referitoare la punerea în aplicare a angajamentului în ceea ce privește produsele în cauză care fac obiectul angajamentului, și anume module și celule originare sau expediate din RPC, încadrate în prezent la codurile NC ex 8541 40 90 (codurile TARIC 8541409021, 8541409029, 8541409031 și 8541409039) fabricate de către producătorii-exportatori (denumite în continuare „produsele vizate”). Taxele antidumping și taxele compensatorii menționate la considerentul 4 de mai sus, împreună cu angajamentul, poartă, în continuare, denumirea comună de „măsuri”.

               (7)

               Prin Regulamentul de punere în aplicare (UE) 2015/866 (10), Comisia a retras acceptarea angajamentului pentru trei producători-exportatori.

               (8)

               Prin Regulamentul de punere în aplicare (UE) 2015/1403 (11), Comisia a retras acceptarea angajamentului pentru un alt producător-exportator.

               (9)

               Prin Regulamentul de punere în aplicare (UE) 2015/2018 (12), Comisia a retras acceptarea angajamentului pentru doi producători-exportatori.

               (10)

               Comisia a deschis o anchetă de reexaminare în perspectiva expirării măsurilor în temeiul articolului 11 alineatul (2) din regulamentul antidumping de bază, printr-un aviz de deschidere publicat în Jurnalul Oficial al Uniunii Europene
                   (13) la 5 decembrie 2015.

               (11)

               Comisia a deschis o anchetă de reexaminare în perspectiva expirării măsurilor în temeiul articolului 18 din regulamentul antisubvenție de bază, printr-un aviz de deschidere publicat în Jurnalul Oficial al Uniunii Europene
                   (14) la 5 decembrie 2015.

               (12)

               Comisia a deschis, de asemenea, o reexaminare intermediară parțială în temeiul articolului 11 alineatul (3) din regulamentul antidumping de bază și în temeiul articolului 19 din regulamentul antisubvenție de bază, printr-un aviz de deschidere publicat în Jurnalul Oficial al Uniunii Europene
                   (15) la 5 decembrie 2015.

               (13)

               Prin Regulamentul de punere în aplicare (UE) 2016/115 (16), Comisia a retras acceptarea angajamentului pentru un alt producător-exportator.

               (14)

               Prin Regulamentul de punere în aplicare (UE) 2016/185 (17), Comisia a extins taxa antidumping definitivă instituită prin Regulamentul de punere în aplicare (UE) nr. 1238/2013 la importurile de produse în cauză originare sau expediate din Republica Populară Chineză, la importurile de produse în cauză expediate din Malaysia și Taiwan, indiferent dacă au fost sau nu declarate ca fiind originare din Malaysia sau din Taiwan.

               (15)

               Prin Regulamentul de punere în aplicare (UE) 2016/184 (18), Comisia a extins taxa antidumping definitivă instituită prin Regulamentul de punere în aplicare (UE) nr. 1239/2013 la importurile de produse în cauză originare sau expediate din Republica Populară Chineză, la importurile de produse în cauză expediate din Malaysia și Taiwan, indiferent dacă au fost sau nu declarate ca fiind originare din Malaysia sau din Taiwan.

         B.   TERMENII ANGAJAMENTULUI

               (16)

               Producătorii-exportatori au convenit, printre altele, să nu vândă produsele vizate către primul client independent din Uniune sub un anumit preț minim de import (denumit în continuare „PMI”) în limita unui nivel anual asociat importurilor în Uniune (denumit în continuare „nivel anual”) prevăzut în angajament.

               (17)

               De asemenea, angajamentul specifică, într-o listă neexhaustivă, încălcările angajamentului. Lista respectivă include, în special, eliberarea unei facturi comerciale sau facturi de revânzare pentru care tranzacția financiară subiacentă (de exemplu, suma de bani primită efectiv de cumpărător după ajustările pentru notele de credit/debit și similare) nu este conformă cu valoarea nominală a facturii comerciale.
               Producătorul-exportator în cauză este răspunzător de încălcările comise de oricare dintre părțile sale afiliate definite în angajament.

               (18)

               De asemenea, angajamentul obligă producătorii-exportatori să îi prezinte Comisiei, trimestrial, informații detaliate privind toate vânzările lor la export și revânzările lor în Uniune (denumite în continuare „rapoartele trimestriale”). Aceasta presupune că datele prezentate în aceste rapoarte trimestriale trebuie să fie complete și corecte, iar tranzacțiile raportate respectă în totalitate termenii angajamentului.

               (19)

               Pentru a garanta respectarea angajamentului, producătorii-exportatori s-au angajat, de asemenea, să furnizeze toate informațiile considerate necesare de către Comisie.

         C.   MONITORIZAREA PRODUCĂTORILOR-EXPORTATORI

               (20)

               Odată cu monitorizarea respectării angajamentului, Comisia a verificat informațiile relevante pentru angajament, transmise de Shinetime China și societatea sa afiliată din Uniune. Comisia a primit, de asemenea, elemente de probă din partea autorităților vamale ale unui stat membru în conformitate cu articolul 8 alineatul (9) din regulamentul antidumping de bază și cu articolul 13 alineatul (9) din regulamentul antisubvenție de bază.

               (21)

               Constatările menționate în considerentele 22-25 abordează problemele identificate în cazul Shinetime China și al societății sale afiliate din Uniune, care obligă Comisia să retragă acceptarea angajamentului pentru acest producător-exportator.

         D.   MOTIVE PENTRU RETRAGEREA ACCEPTĂRII ANGAJAMENTULUI
   (a)   Vânzările efectuate de Shinetime China

               (22)

               Elementele de probă primite și informațiile disponibile în mod public arată că un importator presupus ca fiind neafiliat din Uniune a avut, cel puțin pentru un anumit timp, aceeași adresă ca și Shinetime Europa. Acest importator presupus ca fiind neafiliat a emis două facturi de revânzare pentru o tranzacție de module solare clientului său final: o factură în care PMI a fost respectat și o alta în care PMI nu a fost respectat. Numerele facturilor, volumul de module și codurile pentru produse ale întreprinderii au fost identice. Plata din partea clientului final a fost efectuată către Shinetime China pentru această tranzacție și a corespuns valorii facturii pentru care PMI nu a fost respectat. Această practică a fost utilizată cel puțin o dată.

               (23)

               În plus, dovezile primite arată existența unei alte forme de eludare a angajamentului. Shinetime China a emis o factură proforma la un preț inferior PMI unui client independent din Uniune. Acesta se angajase să plătească suma inferioară PMI în contul Shinetime China din Hong Kong.

         (b)   Vânzările efectuate de Shinetime Europe

               (24)

               Dovezile primite arată că Shinetime Europa a emis, de asemenea, două facturi de revânzare pentru o tranzacție de module solare către primul client neafiliat din Uniune: o factură în care PMI a fost respectat și o alta în care PMI nu a fost respectat. Numerele facturilor, volumul de module și codurile pentru produse ale întreprinderii au fost identice. Plata efectuată de primul client neafiliat din Uniune către Shinetime Europa pentru această tranzacție corespunde valorii facturii pentru care PMI nu a fost respectat.

               (25)

               În plus, pentru perioada în care a avut loc tranzacția menționată în considerentul 24, Shinetime Europa nu a reușit să prezinte Comisiei un raport trimestrial privind vânzările.

               (26)

               Comisia a evaluat elementele de probă prezentate și neraportarea și a ajuns la concluzia că a avut loc o încălcare a angajamentului.

         E.   INVALIDAREA FACTURII CONFORME CU ANGAJAMENTUL

               (27)

               Elementele de probă primite arată că factura de revânzare menționată în considerentul 24 are legătură cu următoarea tranzacție:

                           Numărul facturii comerciale de însoțire a mărfurilor care fac obiectul unui angajament

                           Data

                           Emisă de

                           Emisă către

                           XTSSG1501-004-CI

                           16 ianuarie 2015

                           Zhejiang Xiongtai Photovoltaic Technology Co., Ltd

                           SHINETIME SOLAR GmbH

                     Prin urmare, în conformitate cu articolul 3 alineatul (2) litera (b) din Regulamentul de punere în aplicare (UE) nr. 1238/2013 și cu articolul 2 alineatul (2) litera (b) din Regulamentul de punere în aplicare (UE) nr. 1239/2013, această factură este declarată nevalabilă. Datoria vamală care ia naștere în momentul acceptării declarației de punere în liberă circulație trebuie recuperată de autoritățile vamale în conformitate cu articolul 105 alineatele (3)-(6) din Regulamentul (UE) nr. 952/2013 al Parlamentului European și al Consiliului (19) atunci când intră în vigoare retragerea angajamentului în ceea ce privește Shinetime China, împreună cu societatea sa afiliată din Uniune. Autoritățile vamale naționale responsabile de colectarea taxelor vor fi informate în consecință.
               În acest context, Comisia reamintește că, în temeiul articolului 3 alineatul (1) litera (b) coroborat cu anexa III, nr. 7 din Regulamentul de punere în aplicare (UE) nr. 1238/2013 și cu articolul 2 alineatul (1) litera (b), coroborat cu anexa 2, Nr. 7 din Regulamentul de punere în aplicare (UE) nr. 1239/2013, importurile sunt scutite de taxe în cazul în care factura indică prețul și eventualele rabaturi. În cazul în care aceste condiții nu sunt respectate, taxele trebuie achitate, chiar și în cazul în care factura comercială care însoțește mărfurile nu a fost invalidată de către Comisie.

         F.   EVALUAREA CARACTERULUI PRACTIC AL ANGAJAMENTULUI ÎN GENERAL

               (28)

               Angajamentul stipulează că o încălcare de către un producător-exportator individual nu conduce automat la retragerea acceptării angajamentului pentru toți producătorii-exportatori. Într-o astfel de situație, Comisia evaluează impactul respectivei încălcări asupra caracterului practic al angajamentului care afectează toți producătorii-exportatori și CCCME.

               (29)

               În consecință, Comisia a evaluat impactul încălcărilor comise de către Shinetime China și societatea sa afiliată din Uniune asupra caracterului practic al angajamentului care afectează toți producătorii-exportatori și CCCME.

               (30)

               Responsabilitatea pentru aceste încălcări îi revine doar producătorului-exportator în cauză; până acum, monitorizarea nu a evidențiat nicio încălcare sistematică de către un număr mare de producători-exportatori sau de către CCCME.

               (31)

               Prin urmare, Comisia concluzionează că funcționarea angajamentului în ansamblu nu este afectată și că nu există, în prezent, motive pentru retragerea acceptării angajamentului pentru toți producătorii-exportatori și pentru CCCME.

         G.   OBSERVAȚII ÎN SCRIS ȘI AUDIERI

               (32)

               Părțile interesate au avut posibilitatea de a fi audiate și de a formula observații în conformitate cu articolul 8 alineatul (9) din regulamentul antidumping de bază și cu articolul 13 alineatul (9) din regulamentul antisubvenție de bază. Societatea Shinetime China a prezentat observații în numele societăților Shinetime China și Shinetime Europe și a fost audiată.

      Autenticitatea facturilor emise de societățile Shinetime China și Shinetime Europe

               (33)

               Shinetime China a contestat faptul că Shinetime China și Shinetime Europe au emis facturi și facturi de revânzare pentru care PMI nu a fost respectat. Shinetime China a explicat că regulile lor interne impun ca toate facturile oficiale să fie semnate și ștampilate. În cazul în care semnătura și ștampila sunt absente de pe facturile menționate în considerentele 23 și 24, Shinetime China nu a putut urmări aceste facturi în sistemul său. Shinetime China a confirmat doar emiterea unei facturi de revânzare care a respectat PMI.

               (34)

               Comisia respinge argumentul de mai sus. Comisia nu a susținut că facturile menționate în considerentele de mai sus au fost facturi oficiale emise de Shinetime China și facturi de revânzare oficiale emise de Shinetime Europe.

               (35)

               Dimpotrivă, afirmația Shinetime China cu privire la autenticitatea acestor facturi este lipsită de relevanță. Comisia a stabilit că un client neafiliat din Uniune s-a angajat să plătească o sumă inferioară PMI către Shinetime China pentru tranzacția menționată în considerentul 23. Comisia și-a întemeiat această concluzie pe o corespondență pe care Shinetime China a susținut că nu este în măsură să o conteste datorită plecării personalului relevant. Comisia consideră că simpla declarație a Shinetime China, potrivit căreia nici corespondența relevantă, nici factura în cauză nu pot fi urmărite în sistemul său sau că societatea nu deține un cont în Hong Kong nu este suficientă pentru a modifica constatarea de mai sus.

               (36)

               În plus, Comisia a stabilit, de asemenea, că plata efectuată de primul client neafiliat din Uniune către Shinetime Europe pentru tranzacția menționată în considerentul 24 corespunde valorii facturii de revânzare pentru care PMI nu a fost respectat. Prin urmare, chiar dacă Shinetime China a susținut că factura de revânzare emisă pentru un preț mai mic decât PMI nu este autentică, tranzacția financiară subiacentă (de exemplu, suma de bani primită efectiv de la cumpărător după orice ajustări pentru notele de credit/debit și documente similare) nu a fost conformă cu valoarea nominală a facturii comerciale de revânzare care s-a confirmat a fi factura oficială de revânzare emisă de Shinetime Europe. Argumentele Shinetime China privind plata facturii sunt abordate în considerentele 41-48.

      Vânzări realizate de Shinetime China la un preț inferior PMI

               (37)

               Shinetime China a afirmat că plata primită din partea importatorului care se pretinde a fi neafiliat, menționată în considerentul 22, a fost doar un avans. Pentru a-și justifica afirmația, Shinetime China a prezentat documentele de export și un extras din registrul de clienți care au legătură cu importatorul care se pretinde a fi neafiliat.

               (38)

               Comisia respinge acest argument. Elementele de probă primite din partea autorităților vamale naționale demonstrează că factura de revânzare, a cărei emisie este menționată de importatorul care se pretinde a fi neafiliat la considerentul 22, a fost plătită societății Shinetime China direct de către consumatorul final din Uniune. Această plată (la nivel inferior PMI) efectuată către Shinetime China face trimitere la numărul facturii de revânzare emise de importatorul care se pretinde a fi neafiliat.

               (39)

               Un extras din registrul de clienți, fără alte probe care să lege această plată primită din partea importatorului care se pretinde a fi neafiliat de tranzacția consumatorului final din Uniune este lipsită de relevanță și, prin urmare, nu este de natură să conteste elementele de probă comunicate societății Shinetime China. Argumentul privind plata unui eventual avans de către importatorul care se pretinde a fi neafiliat este lipsit de pertinență în această privință.

               (40)

               Prin urmare, Comisia își menține constatarea potrivit căreia Shinetime China a încălcat angajamentul prin vânzarea la un preț inferior PMI prin intermediul unui importator care se pretinde a fi neafiliat din Uniune.

      Vânzări realizate de Shinetime Europe la un preț inferior PMI

               (41)

               Shinetime China a susținut că documentația referitoare la tranzacția menționată la considerentul 24 a fost conformă cu cerințele angajamentului și că aceasta a respectat PMI. Shinetime China a prezentat documentul de export aferent și declarația vamală.

               (42)

               Comisia respinge acest argument. Presupusa respectare a PMI pe baza acestor documente nu este relevantă pentru a stabili dacă operațiunea de plată aferentă a confirmat că PMI a fost, de fapt, respectat.

               (43)

               Shinetime China a susținut, de asemenea, că plata efectuată către Shinetime Europa reprezenta numai o plată parțială. Soldul, inclusiv o dobândă pentru plata cu întârziere, ca urmare a încetării activității economice a societății Shinetime Europe, a fost vărsat societății Shinetime China zece luni mai târziu. Shinetime China a prezentat confirmarea aferentă plății pentru a susține argumentul său privind o plată parțială.

               (44)

               Comisia nu poate accepta acest argument din motivele următoare.

               (45)

               În primul rând, termenul de plată menționat în factura de revânzare aferentă a fost, în mod clar, 100 % un avans. În plus, plata de către clientul neafiliat din Uniune nu a cuprins nicio mențiune privind avansul. Dimpotrivă, aceasta conținea trimiteri la factura de revânzare și corespundea sumei din factura de revânzare care nu respectă PMI.

               (46)

               În al doilea rând, borderoul de livrare prezentat de Shinetime China sugerează că modulele solare au fost într-adevăr livrate către clientul neafiliat din Uniune, în pofida nerespectării termenului de plată. Plata soldului nu a fost solicitată timp de aproape zece luni suplimentare după livrare.

               (47)

               În al treilea rând, Shinetime China nu a transmis niciun fel de dovezi suplimentare (cum ar fi un acord cu clientul privind presupusa plată parțială sau nota de debit referitoare la dobânda pentru plata cu întârziere) în sprijinul afirmației sale privind pretinsa plată parțială și dobânda pentru plata cu întârziere, în afară de confirmarea de plată a acestor sume.

               (48)

               În cele din urmă, niciuna dintre presupusele cereri de plată, inclusiv solicitarea referitoare la dobânda pentru plata cu întârziere, nu a fost raportată Comisiei.

               (49)

               Prin urmare, Comisia consideră că argumentele societății Shinetime China sunt nefondate și își menține concluziile sale, potrivit cărora societatea Shinetime Europe a încălcat angajamentul deoarece a vândut unui client neafiliat din Uniune la un preț inferior PMI.

      Neraportarea

               (50)

               Shinetime China a susținut că Shinetime Europe a prezentat cu întârziere raportul relevant privind vânzările trimestriale. În plus, Shinetime China a recunoscut că tranzacția menționată în considerentul 24 nu a fost raportată Comisiei.

               (51)

               Pe lângă faptul că Shinetime China nu și-a respectat obligația de a informa Comisia cu privire la încetarea activității economice a societății Shinetime Europe, Comisia subliniază faptul că obligația de raportare se referă la toate tranzacțiile din trimestrul calendaristic în cauză. Shinetime Europe a omis să raporteze tranzacția menționată în considerentul 24, care a avut loc în cursul trimestrului anterior încetării activității sale economice. Prin urmare, Comisia își menține concluzia că Shinetime Europe și-a încălcat obligația de raportare în temeiul angajamentului.

               (52)

               Shinetime China a afirmat, de asemenea, că prezentarea cu întârziere a raportului trimestrial nu este suficientă pentru a invalida tranzacția menționată în considerentul 24.

               (53)

               Comisia subliniază faptul că motivele pentru invalidarea tranzacției în cauză sunt explicate în considerentele 24 și 27. Depunerea cu întârziere a raportului privind vânzările trimestriale, în special faptul că tranzacția în cauză nu a fost raportată, reprezintă încălcări ale obligației de raportare în temeiul angajamentului. Astfel de încălcări, deși constituie un motiv suficient pentru retragerea societății Shinetime China din angajament, nu sunt luate în considerare în cadrul evaluării privind invalidarea tranzacției în cauză.

         H.   RETRAGEREA ACCEPTĂRII ANGAJAMENTULUI ȘI IMPUNEREA UNOR TAXE DEFINITIVE

               (54)

               Prin urmare, în conformitate cu articolul 8 alineatul (9) din regulamentul antidumping de bază și cu articolul 13 alineatul (9) din regulamentul antisubvenție de bază și, de asemenea, în conformitate cu termenii angajamentului, Comisia a concluzionat că acceptul pentru angajament în cazul societății Shinetime China împreună cu societatea sa afiliată din Uniune trebuie să fie retras.

               (55)

               În consecință, în conformitate cu articolul 8 alineatul (9) din regulamentul antidumping de bază și cu articolul 13 alineatul (9) din regulamentul antisubvenție de bază, taxa antidumping definitivă instituită prin articolul 1 din Regulamentul de punere în aplicare (UE) nr. 1238/2013 și taxa compensatorie definitivă instituită prin articolul 1 din Regulamentul de punere în aplicare (UE) nr. 1239/2013 se aplică în mod automat importurilor originare sau expediate din RPC ale produselor în cauză fabricate de Trina Solar (cod adițional TARIC: B919) începând cu data intrării în vigoare a prezentului regulament.

               (56)

               În scop informativ, tabelul din anexa la prezentul regulament enumeră producătorii-exportatori pentru care acceptarea angajamentului prin Decizia de punere în aplicare 2013/707/UE nu este afectată,

         ADOPTĂ PREZENTUL REGULAMENT:
   Articolul 1
   Se retrage acceptarea angajamentului în ceea ce privește Zhejiang Xiongtai Photovoltaic Technology Co. Ltd împreună cu societatea sa afiliată din Uniune, încadrate în comun la codul adițional TARIC: B919.
   Articolul 2
   Factura comercială nr. XTSSG1501-004-CI, emisă la 16 ianuarie 2015 de către Zhejiang Xiongtai Photovoltaic Technology Co. Ltd către SHINETIME SOLAR GmbH este declarată nevalabilă. Autoritățile vamale naționale sunt invitate să recupereze datoria vamală care a luat naștere în momentul acceptării declarației de punere în liberă circulație, în conformitate cu articolul 3 alineatul (2) litera (b) din Regulamentul de punere în aplicare (UE) nr. 1238/2013 și cu articolul 2 alineatul (2) litera (b) din Regulamentul de punere în aplicare (UE) nr. 1239/2013.
   Articolul 3
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 28 iunie 2016.

            Pentru Comisie

            Președintele

         Jean-Claude JUNCKER

      (1)  JO L 343, 22.12.2009, p. 51.

      (2)  JO L 188, 18.7.2009, p. 93.

      (3)  JO L 152, 5.6.2013, p. 5.

      (4)  JO L 209, 3.8.2013, p. 26.

      (5)  JO L 209, 3.8.2013, p. 1.

      (6)  JO L 325, 5.12.2013, p. 1.

      (7)  JO L 325, 5.12.2013, p. 66.

      (8)  JO L 325, 5.12.2013, p. 214.

      (9)  JO L 270, 11.9.2014, p. 6.

      (10)  JO L 139, 5.6.2015, p. 30.

      (11)  JO L 218, 19.8.2015, p. 1.

      (12)  JO L 295, 12.11.2015, p. 23.

      (13)  JO C 405, 5.12.2015, p. 8.

      (14)  JO C 405, 5.12.2015, p. 20.

      (15)  JO C 405, 5.12.2015, p. 33.

      (16)  JO L 23, 29.1.2016, p. 23.

      (17)  JO L 37, 12.2.2016, p. 76.

      (18)  JO L 37, 12.2.2016, p. 56.

      (19)  JO L 269, 10.10.2013, p. 1.

      ANEXĂ

         Lista societăților

                  Denumirea societății

                  Codul adițional TARIC

                  Jiangsu Aide Solar Energy Technology Co. Ltd

                  B798

                  Alternative Energy (AE) Solar Co. Ltd

                  B799

                  Anhui Chaoqun Power Co. Ltd

                  B800

                  Anji DaSol Solar Energy Science & Technology Co. Ltd

                  B802

                  Anhui Schutten Solar Energy Co. Ltd
                  Quanjiao Jingkun Trade Co. Ltd.

                  B801

                  Anhui Titan PV Co. Ltd

                  B803

                  Xi'an SunOasis (Prime) Company Limited
                  TBEA SOLAR CO. LTD
                  XINJIANG SANG'O SOLAR EQUIPMENT

                  B804

                  Changzhou NESL Solartech Co. Ltd

                  B806

                  Changzhou Shangyou Lianyi Electronic Co. Ltd

                  B807

                  CHINALAND SOLAR ENERGY CO. LTD

                  B808

                  ChangZhou EGing Photovoltaic Technology Co. Ltd

                  B811

                  CIXI CITY RIXING ELECTRONICS CO. LTD
                  ANHUI RINENG ZHONGTIAN SEMICONDUCTOR DEVELOPMENT CO. LTD
                  HUOSHAN KEBO ENERGY & TECHNOLOGY CO. LTD

                  B812

                  CNPV Dongying Solar Power Co. Ltd

                  B813

                  CSG PVtech Co. Ltd

                  B814

                  China Sunergy (Nanjing) Co. Ltd
                  CEEG Nanjing Renewable Energy Co. Ltd
                  CEEG (Shanghai) Solar Science Technology Co. Ltd
                  China Sunergy (Yangzhou) Co. Ltd.
                  China Sunergy (Shanghai) Co. Ltd.

                  B809

                  Delsolar (Wujiang) Ltd

                  B792

                  Dongfang Electric (Yixing) MAGI Solar Power Technology Co. Ltd

                  B816

                  EOPLLY New Energy Technology Co. Ltd
                  SHANGHAI EBEST SOLAR ENERGY TECHNOLOGY CO. LTD
                  JIANGSU EOPLLY IMPORT & EXPORT CO. LTD

                  B817

                  Era Solar Co. Ltd

                  B818

                  GD Solar Co. Ltd

                  B820

                  Greenway Solar-Tech (Shanghai) Co. Ltd
                  Greenway Solar-Tech (Huaian) Co. Ltd

                  B821

                  Konca Solar Cell Co. Ltd
                  Suzhou GCL Photovoltaic Technology Co. Ltd
                  Jiangsu GCL Silicon Material Technology Development Co. Ltd
                  Jiangsu Zhongneng Polysilicon Technology Development Co. Ltd
                  GCL-Poly (Suzhou) Energy Limited
                  GCL-Poly Solar Power System Integration (Taicang) Co. Ltd
                  GCL SOLAR POWER (SUZHOU) LIMITED

                  B850

                  Guodian Jintech Solar Energy Co. Ltd

                  B822

                  Hangzhou Bluesun New Material Co. Ltd

                  B824

                  Hanwha SolarOne (Qidong) Co. Ltd

                  B826

                  Hengdian Group DMEGC Magnetics Co. Ltd

                  B827

                  HENGJI PV-TECH ENERGY CO. LTD

                  B828

                  Himin Clean Energy Holdings Co. Ltd

                  B829

                  Jetion Solar (China) Co. Ltd
                  Junfeng Solar (Jiangsu) Co. Ltd
                  Jetion Solar (Jiangyin) Co. Ltd

                  B830

                  Jiangsu Green Power PV Co. Ltd

                  B831

                  Jiangsu Hosun Solar Power Co. Ltd

                  B832

                  Jiangsu Jiasheng Photovoltaic Technology Co. Ltd

                  B833

                  Jiangsu Runda PV Co. Ltd

                  B834

                  Jiangsu Sainty Photovoltaic Systems Co. Ltd
                  Jiangsu Sainty Machinery Imp. And Exp. Corp. Ltd

                  B835

                  Jiangsu Seraphim Solar System Co. Ltd

                  B836

                  Jiangsu Shunfeng Photovoltaic Technology Co. Ltd
                  Changzhou Shunfeng Photovoltaic Materials Co. Ltd
                  Jiangsu Shunfeng Photovoltaic Electronic Power Co. Ltd

                  B837

                  Jiangsu Sinski PV Co. Ltd

                  B838

                  Jiangsu Sunlink PV Technology Co. Ltd

                  B839

                  Jiangsu Zhongchao Solar Technology Co. Ltd

                  B840

                  Jiangxi Risun Solar Energy Co. Ltd

                  B841

                  Jiangxi LDK Solar Hi-Tech Co. Ltd
                  LDK Solar Hi-Tech (Nanchang) Co. Ltd
                  LDK Solar Hi-Tech (Suzhou) Co. Ltd

                  B793

                  Jiangyin Hareon Power Co. Ltd
                  Hareon Solar Technology Co. Ltd
                  Taicang Hareon Solar Co. Ltd
                  Hefei Hareon Solar Technology Co. Ltd
                  Jiangyin Xinhui Solar Energy Co. Ltd
                  Altusvia Energy (Taicang) Co. Ltd

                  B842

                  Jiangyin Shine Science and Technology Co. Ltd

                  B843

                  JingAo Solar Co.Ltd.
                  Shanghai JA Solar Technology Co. Ltd.
                  JA Solar Technology Yangzhou Co. Ltd.
                  Hefei JA Solar Technology Co. Ltd.
                  Shanghai JA Solar PV Technology Co. Ltd.

                  B794

                  Jinko Solar Co. Ltd
                  Jinko Solar Import and Export Co. Ltd
                  ZHEJIANG JINKO SOLAR CO. LTD
                  ZHEJIANG JINKO SOLAR CO. LTD

                  B845

                  Jinzhou Yangguang Energy Co. Ltd
                  Jinzhou Huachang Photovoltaic Technology Co. Ltd
                  Jinzhou Jinmao Photovoltaic Technology Co. Ltd
                  Jinzhou Rixin Silicon Materials Co. Ltd
                  Jinzhou Youhua Silicon Materials Co. Ltd

                  B795

                  Juli New Energy Co. Ltd

                  B846

                  Jumao Photonic (Xiamen) Co. Ltd

                  B847

                  King-PV Technology Co. Ltd

                  B848

                  Kinve Solar Power Co. Ltd (Maanshan)

                  B849

                  Lightway Green New Energy Co. Ltd
                  Lightway Green New Energy (Zhuozhou) Co. Ltd

                  B851

                  MOTECH (SUZHOU) RENEWABLE ENERGY Co.LTD

                  B852

                  Nanjing Daqo New Energy Co. Ltd

                  B853

                  NICE SUN PV CO. LTD
                  LEVO SOLAR TECHNOLOGY CO. LTD

                  B854

                  Ningbo Huashun Solar Energy Technology Co. Ltd

                  B856

                  Ningbo Jinshi Solar Electrical Science & Technology Co. Ltd

                  B857

                  Ningbo Komaes Solar Technology Co. Ltd

                  B858

                  Ningbo Osda Solar Co. Ltd

                  B859

                  Ningbo Qixin Solar Electrical Appliance Co. Ltd

                  B860

                  Ningbo South New Energy Technology Co. Ltd

                  B861

                  Ningbo Sunbe Electric Ind Co. Ltd

                  B862

                  Ningbo Ulica Solar Science & Technology Co. Ltd

                  B863

                  Perfectenergy (Shanghai) Co. Ltd

                  B864

                  Perlight Solar Co. Ltd

                  B865

                  Phono Solar Technology Co. Ltd
                  Sumec Hardware & Tools Co. Ltd

                  B866

                  RISEN ENERGY CO. LTD

                  B868

                  SHANDONG LINUO PHOTOVOLTAIC HI-TECH CO. LTD

                  B869

                  SHANGHAI ALEX SOLAR ENERGY SCIENCE & TECHNOLOGY CO. LTD
                  SHANGHAI ALEX NEW ENERGY CO. LTD

                  B870

                  Shanghai BYD Co. Ltd
                  BYD(Shangluo)Industrial Co. Ltd

                  B871

                  Shanghai Chaori Solar Energy Science & Technology Co. Ltd
                  Shanghai Chaori International Trading Co. Ltd

                  B872

                  Propsolar (Zhejiang) New Energy Technology Co. Ltd
                  Shanghai Propsolar New Energy Co. Ltd

                  B873

                  SHANGHAI SHANGHONG ENERGY TECHNOLOGY CO. LTD

                  B874

                  SHANGHAI SOLAR ENERGY S&T CO. LTD
                  Shanghai Shenzhou New Energy Development Co. Ltd
                  Lianyungang Shenzhou New Energy Co. Ltd

                  B875

                  Shanghai S&T Solar Co. Ltd
                  Jiangsu ST Solar Co. Ltd

                  B876

                  Shenzhen Sacred Industry Co.Ltd

                  B878

                  Shenzhen Topray Solar Co. Ltd
                  Shanxi Topray Solar Co. Ltd
                  Leshan Topray Cell Co. Ltd

                  B880

                  Sopray Energy Co. Ltd
                  Shanghai Sopray New Energy Co. Ltd

                  B881

                  SUN EARTH SOLAR POWER CO. LTD
                  NINGBO SUN EARTH SOLAR POWER CO. LTD
                  Ningbo Sun Earth Solar Energy Co. Ltd.

                  B882

                  SUZHOU SHENGLONG PV-TECH CO. LTD

                  B883

                  TDG Holding Co. Ltd

                  B884

                  Tianwei New Energy Holdings Co. Ltd
                  Tianwei New Energy (Chengdu) PV Module Co. Ltd
                  Tianwei New Energy (Yangzhou) Co. Ltd

                  B885

                  Wenzhou Jingri Electrical and Mechanical Co. Ltd

                  B886

                  Shanghai Topsolar Green Energy Co. Ltd

                  B877

                  Shenzhen Sungold Solar Co. Ltd

                  B879

                  Wuhu Zhongfu PV Co. Ltd

                  B889

                  Wuxi Saijing Solar Co. Ltd

                  B890

                  Wuxi Shangpin Solar Energy Science and Technology Co.Ltd

                  B891

                  Wuxi Solar Innova PV Co. Ltd

                  B892

                  Wuxi Suntech Power Co. Ltd
                  Suntech Power Co. Ltd
                  Wuxi Sunshine Power Co. Ltd.;
                  Luoyang Suntech Power Co. Ltd
                  Zhenjiang Rietech New Energy Science Technology Co. Ltd
                  Zhenjiang Ren De New Energy Science Technology Co. Ltd

                  B796

                  Wuxi Taichang Electronic Co. Ltd
                  Wuxi Machinery & Equipment Import & Export Co. Ltd.
                  Wuxi Taichen Machinery & Equipment Co. Ltd.

                  B893

                  Xi'an Huanghe Photovoltaic Technology Co. Ltd
                  State-run Huanghe Machine-Building Factory Import and Export Corporation
                  Shanghai Huanghe Fengjia Photovoltaic Technology Co. Ltd

                  B896

                  Xi'an LONGi Silicon Materials Corp.
                  Wuxi LONGi Silicon Materials Co. Ltd.

                  B897

                  Years Solar Co. Ltd

                  B898

                  Yingli Energy (China) Co. Ltd
                  Baoding Tianwei Yingli New Energy Resources Co. Ltd
                  Hainan Yingli New Energy Resources Co. Ltd
                  Hengshui Yingli New Energy Resources Co. Ltd
                  Tianjin Yingli New Energy Resources Co. Ltd
                  Lixian Yingli New Energy Resources Co. Ltd
                  Baoding Jiasheng Photovoltaic Technology Co. Ltd
                  Beijing Tianneng Yingli New Energy Resources Co. Ltd
                  Yingli Energy (Beijing) Co. Ltd

                  B797

                  Yuhuan BLD Solar Technology Co. Ltd
                  Zhejiang BLD Solar Technology Co. Ltd

                  B899

                  Yuhuan Sinosola Science & Technology Co.Ltd

                  B900

                  Zhangjiagang City SEG PV Co. Ltd

                  B902

                  Zhejiang Fengsheng Electrical Co. Ltd

                  B903

                  Zhejiang Global Photovoltaic Technology Co. Ltd

                  B904

                  Zhejiang Heda Solar Technology Co. Ltd

                  B905

                  Zhejiang Jiutai New Energy Co. Ltd
                  Zhejiang Topoint Photovoltaic Co. Ltd

                  B906

                  Zhejiang Kingdom Solar Energy Technic Co. Ltd

                  B907

                  Zhejiang Koly Energy Co. Ltd

                  B908

                  Zhejiang Mega Solar Energy Co. Ltd
                  Zhejiang Fortune Photovoltaic Co. Ltd

                  B910

                  Zhejiang Shuqimeng Photovoltaic Technology Co. Ltd

                  B911

                  Zhejiang Shinew Photoelectronic Technology Co. Ltd

                  B912

                  Zhejiang Sunflower Light Energy Science & Technology Limited Liability Company
                  Zhejiang Yauchong Light Energy Science & Technology Co. Ltd

                  B914

                  Zhejiang Sunrupu New Energy Co. Ltd

                  B915

                  Zhejiang Tianming Solar Technology Co. Ltd

                  B916

                  Zhejiang Trunsun Solar Co. Ltd
                  Zhejiang Beyondsun PV Co. Ltd

                  B917

                  Zhejiang Wanxiang Solar Co. Ltd
                  WANXIANG IMPORT & EXPORT CO. LTD

                  B918

                  ZHEJIANG YUANZHONG SOLAR CO. LTD

                  B920

                  Zhongli Talesun Solar Co. Ltd

                  B922


title: Regulamentul de punere în aplicare (UE) 2015/593 al Comisiei din 14 aprilie 2015 de aprobare a unei modificări care nu este minoră din caietul de sarcini al unei denumiri înregistrate în Registrul denumirilor de origine protejate și al indicațiilor geografice protejate [Reblochon/Reblochon de Savoie (DOP)]

text:
               16.4.2015

               RO

               Jurnalul Oficial al Uniunii Europene

               L 99/5

         REGULAMENTUL DE PUNERE ÎN APLICARE (UE) 2015/593 AL COMISIEI
   din 14 aprilie 2015
   de aprobare a unei modificări care nu este minoră din caietul de sarcini al unei denumiri înregistrate în Registrul denumirilor de origine protejate și al indicațiilor geografice protejate [Reblochon/Reblochon de Savoie (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
   întrucât:

               (1)

               În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Franței de aprobare a unei modificări a caietului de sarcini al denumirii de origine protejate „Reblochon”/„Reblochon de Savoie”, înregistrate în temeiul Regulamentului (CE) nr. 1107/96 al Comisiei (2), astfel cum a fost modificat prin Regulamentul (CE) nr. 828/2003 al Comisiei (3).

               (2)

               Întrucât modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene
                   (4), în conformitate cu articolul 50 alineatul (2) litera (a) din regulamentul respectiv.

               (3)

               Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

         ADOPTĂ PREZENTUL REGULAMENT:
   Articolul 1
   Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Reblochon”/„Reblochon de Savoie” (DOP).
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 aprilie 2015.

            Pentru Comisie,

            pentru președinte

         Phil HOGAN

            Membru al Comisiei

      (1)  JO L 343, 14.12.2012, p. 1.

      (2)  Regulamentul (CE) nr. 1107/96 al Comisiei din 12 iunie 1996 privind înregistrarea indicațiilor geografice și a denumirilor de origine în conformitate cu procedura prevăzută la articolul 17 din Regulamentul (CEE) nr. 2081/92 al Consiliului (JO L 148, 21.6.1996, p. 1).

      (3)  Regulamentul (CE) nr. 828/2003 al Comisiei din 14 mai 2003 de modificare a caietului de sarcini pentru șaisprezece denumiri din anexa Regulamentului (CE) nr. 1107/96 privind înregistrarea indicațiilor geografice și a denumirilor de origine în conformitate cu procedura prevăzută la articolul 17 din Regulamentul (CEE) nr. 2081/92 al Consiliului privind protecția indicațiilor geografice și a denumirilor de origine ale produselor agricole și alimentare (Danablu, Monti Iblei, Lesbos, Beaufort, Salers, Reblochon sau Reblochon de Savoie, Laguiole, Mont d'Or sau Vacherin du Haut-Doubs, Comté, Roquefort, Époisses de Bourgogne, Brocciu corse sau Brocciu, Sainte-Maure de Touraine, Ossau-Iraty, Dinde de Bresse, Huile essentielle de lavande de Haute-Provence) (JO L 120, 15.5.2003, p. 3).

      (4)  JO C 387, 1.11.2014, p. 17.


title: Regulamentul de punere în aplicare (UE) nr. 1054/2012 al Comisiei din 7 noiembrie 2012 de aprobare a unor modificări minore ale caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Taureau de Camargue (DOP)]

text:
               13.11.2012

               RO

               Jurnalul Oficial al Uniunii Europene

               L 313/3

         REGULAMENTUL DE PUNERE ÎN APLICARE (UE) NR. 1054/2012 AL COMISIEI
   din 7 noiembrie 2012
   de aprobare a unor modificări minore ale caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Taureau de Camargue (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1), în special articolul 7 alineatul (4) primul paragraf,
   întrucât:

               (1)

               În conformitate cu articolul 9 alineatul (1) primul paragraf din Regulamentul (CE) nr. 510/2006, Comisia a examinat cererea Franței de aprobare a modificării elementelor din caietul de sarcini al denumirii de origine protejate „Taureau de Camargue”, înregistrată în temeiul Regulamentului (CE) nr. 2036/2001 al Comisiei (2), astfel cum a fost modificat prin Regulamentului (CE) nr. 1068/2008 (3).

               (2)

               Scopul cererii este modificarea caietului de sarcini pentru a aduce precizări privind descrierea produsului, aria geografică, dovada originii, metoda de obținere, etichetarea, cerințele naționale și datele de contact ale serviciului competent din statul membru, ale grupului și ale structurilor de control.

               (3)

               Comisia a examinat modificările în cauză și a concluzionat că acestea sunt justificate. Deoarece modificările sunt minore în sensul articolului 9 din Regulamentul (CE) nr. 510/2006, Comisia le poate aproba fără a recurge la procedura prezentată la articolele 5, 6 și 7 din respectivul regulament.

         ADOPTĂ PREZENTUL REGULAMENT:
   Articolul 1
   Caietul de sarcini al denumirii de origine protejate „Taureau de Camargue" se modifică în conformitate cu anexa I la prezentul regulament.
   Articolul 2
   Documentul unic care reia elementele principale ale caietului de sarcini figurează în anexa II la prezentul regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 7 noiembrie 2012.

            Pentru Comisie, pentru președinte

         Dacian CIOLOȘ

            Membru al Comisiei

      (1)  JO L 93, 31.3.2006, p. 12.

      (2)  JO L 275, 18.10.2001, p. 9.

      (3)  JO L 290, 31.10.2008, p. 8.

      ANEXA I
      Se aprobă următoarele modificări ale caietului de sarcini al denumirii de origine protejate „Taureau de Camargue”:

                  —

                  S-au actualizat datele de contact ale serviciului competent din statul membru, ale grupului solicitant și ale structurilor de control.

                  —

                  Descrierea produsului: descrierea produsului a fost completată cu vârsta animalelor. Această prevedere a rămas neschimbată și figura deja la rubrica „metoda de obținere” din caietul de sarcini.

                  —

                  Aria geografică: aria geografică a rămas neschimbată, dar lista cantoanelor care figurau în caietul comunitar de sarcini a fost înlocuită cu o listă de localități.

                  —

                  Dovada originii: rubrica a fost completată cu prevederi referitoare la control și la garantarea originii, precum și la trasabilitatea denumirii, aceste prevederi fiind modificate ca urmare a reformării sistemului de control al DOC franceze.

                  —

                  Metodă de obținere: rubrica a fost completată cu prevederi care figurează în textele legislative naționale prin care se definesc DOC. Astfel, se introduc criterii de selecție genetică a raselor, numărul maxim de animale per hectar și metoda de calcul a UVM. În plus, se aduc precizări privind interdicția de hrănire cu furaje combinate complete și privind tratamentele terapeutice autorizate.
                  Se introduc prevederile care figurează în textele legislative naționale cu privire la sacrificarea animalelor (prinderea animalelor, transportarea, sacrificarea, tratarea carcaselor). De asemenea, s-a adăugat o prevedere, care figurează în textele legislative naționale, privind tranșarea în aria geografică.
                  S-au eliminat prevederile redundante care figurează deja în reglementările generale (controlul bolilor contagioase, implementarea grilei Europ de clasificare a carcaselor).

                  —

                  Etichetare: grupul a solicitat introducerea obligației de utilizare a simbolului DOP al Uniunii Europene.

                  —

                  Cerințe naționale: cerințele naționale au fost completate cu un tabel privind principalele puncte care trebuie controlate și metoda de evaluare aferentă, după cum se prevede în reglementările naționale franceze.

      ANEXA II

         DOCUMENT UNIC

      Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare
      „TAUREAU DE CAMARGUE”
      Nr. CE: FR-PDO-0105-0314-17.10.2011

         IGP ( ) DOP ( X )

      1.   Denumire

      „Taureau de Camargue”
      2.   Statul membru sau țara terță

      Franța
      3.   Descrierea produsului agricol sau alimentar

      3.1.   Tip de produs

                  Clasa 1.1.:

                  carne și organe comestibile proaspete.

            3.2.   Descrierea produsului căruia i se aplică denumirea de la punctul 1

      Produsul cu denumirea de origine „Taureau de Camargue” este carne proaspătă provenită de la animale, masculi sau femele, din rasele locale „raço di Biou” și „de Combat” (rasă numită și „brave”) sau dintr-o încrucișare a acestor două rase, animalele fiind născute, crescute, sacrificate și tranșate în aria geografică.
      Vârsta minimă a animalelor este de 18 luni.
      Durata maturării carcaselor în abator trebuie să fie de cel puțin 48 de ore și cel mult cinci zile. Carcasele trebuie să aibă o greutate, utilizată în scopuri fiscale, de cel puțin 100 kg, cu excepția junincilor cu vârsta cuprinsă între 18 și 30 de luni, pentru care greutatea stabilită este de 85 de kilograme.
      Carnea „Taureau de Camargue” are o culoare caracteristică roșu aprins, este fragedă și conține puține grăsimi.
      3.3.   Materii prime (numai pentru produsele prelucrate)

      —
      3.4.   Hrană pentru animale (numai pentru produsele de origine animală)

      Hrana de bază trebuie să fie pășunatul, cu excepția perioadei de iarnă, în timpul căreia se poate furniza hrană complementară formată doar din fân și cereale originare din aria geografică. În niciun caz nu se autorizează furajele combinate complete, inclusiv cele cu conținut medicamentos.
      3.5.   Etape specifice ale producției care trebuie să se desfășoare în aria geografică delimitată

      Animalele trebuie să fie născute, crescute, sacrificate și tranșate în aria geografică.
      3.6.   Norme specifice privind felierea, răzuirea, ambalarea etc.

      Carcasele trebuie să fie tranșate în aria geografică: carcasele animalelor sacrificate pentru DOP „Taureau de Camargue” sunt, în medie, mai mici decât cele ale bovinelor de carne și necesită din partea oamenilor o anumită experiență pentru a putea fi valorificate la maximum. Această experiență s-a perpetuat doar în aria geografică, cele două rase utilizate pentru DOP „Taureau de Camargue” nefiind practic prezente în alte părți ale teritoriului francez.
      3.7.   Norme specifice privind etichetarea

      Identificarea cărnii cu denumire de origine protejată „Taureau de Camargue” se face în stadiul de carcasă întreagă, între cântărirea în scopuri fiscale și încheierea perioadei de refrigerare.
      Aceasta constă în marcarea imediată cu ștampila de identificare a DOP pe diferiți mușchi (în opt puncte). Ștampila respectivă este eliberată de serviciile Institutului Național pentru origine și calitate (Institut national de l’origine et de la qualité).
      Pe tot parcursul procesului de comercializare, carcasa și bucățile tranșate sunt însoțite de o etichetă de identificare indicând cel puțin următoarele elemente:

                  —

                  denumirea de origine;

                  —

                  numărul de tăiere;

                  —

                  denumirea în clar a crescătoriei;

                  —

                  denumirea și adresa atelierului de tranșare sau a abatorului;

                  —

                  simbolul DOP al Uniunii Europene;

            4.   Delimitarea concisă a ariei geografice

      Pentru a primi denumirea de origine, carnea trebuie să provină dintr-o „manade” (exploatație de creștere a bovinelor de rasă „raço di Biou”) sau dintr-o „ganaderia” (exploatație de creștere a bovinelor de rasă „de Combat”).
      Animalele trebuie să fie născute, crescute, sacrificate și tranșate în următoarea arie geografică:

                  Departamentul Bouches-du-Rhône:

                              —

                              Cantonul Arles: toate localitățile.

                              —

                              Cantonul Châteaurenard: toate localitățile.

                              —

                              Cantonul Eyguières: Aureilles, Eyguières, Lamanon și Mouriès.

                              —

                              Cantonul Istres: Fos-sur-Mer, Istres.

                              —

                              Cantonul Orgon: toate localitățile.

                              —

                              Cantonul Port-Saint-Louis-du-Rhône: Port-Saint-Louis-du-Rhône.

                              —

                              Cantonul Salon-de-Provence: Grans, Miramas, Salon-de-Provence.

                              —

                              Cantonul Saintes-Maries-de-la-Mer: Saintes-Maries-de-la-Mer.

                              —

                              Cantonul Saint-Rémy-de-Provence: toate localitățile.

                              —

                              Cantonul Tarascon-sur-Rhône: toate localitățile.

                  Departamentul Gard:

                              —

                              Cantonul Aigues-Mortes: toate localitățile.

                              —

                              Cantonul Aramon: toate localitățile, cu excepția localităților Estézargues și Domazan.

                              —

                              Cantonul Beaucaire: toate localitățile.

                              —

                              Cantonul Lédignan: Mauressargues.

                              —

                              Cantonul Marguerittes: toate localitățile.

                              —

                              Cantonul Nîmes: toate localitățile.

                              —

                              Cantonul Quissac: toate localitățile, cu excepția localității Quissac.

                              —

                              Cantonul Remoulins: Argilliers, Collias, Remoulins, Vers-Pont-du-Gard.

                              —

                              Cantonul Rhony-Vidourle: toate localitățile.

                  Cantonul Saint-Chaptes: toate localitățile, cu excepția localităților Aubussargues, Collorgues, Baron, Foissac, Saint-Dézéry.

                              —

                              Cantonul Saint-Gilles: toate localitățile.

                              —

                              Cantonul Saint-Mamert: toate localitățile.

                              —

                              Cantonul Sommières: toate localitățile.

                              —

                              Cantonul Uzès: Arpaillargues-et-Aureillac, Blauzac, Sanilhac-Sagriès, Saint-Maximin, Uzès.

                              —

                              Cantonul Vauvert: toate localitățile.

                              —

                              Cantonul La Vistrenque: toate localitățile.

                  Departamentul Hérault:

                              —

                              Cantonul Castries: toate localitățile.

                              —

                              Cantonul Claret: Campagne, Fontanès, Garrigues, Sauteyrargues, Vacquières.

                              —

                              Cantonul Lunel: toate localitățile.

                              —

                              Cantonul Matelles: Prades-le-Lez, Saint-Bauzille-de-Montmel, Sainte-Croix-de-Quintillargues, Saint-Vincent-de-Barbeyrargues.

                              —

                              Cantonul Mauguio: toate localitățile.

                  Cantonul Montpellier: Castelnau-le-Lez, Clapiers, Le Crès, Lattes, Montpellier, Pérols.

            În interiorul acestei arii geografice, s-a definit o arie numită „zonă umedă”.
      5.   Legătura cu aria geografică

      5.1.   Specificitatea ariei geografice

      Aria geografică a DOP corespunde ariei pășunilor de iarnă ale „Taureau de Camargue”, adică localităților în raza cărora animalele iernează în mod tradițional, pe vastele întinderi de „garrigue” (desiș din regiunile mediteraneene) și de pășune. În interiorul acestei regiuni se găsește zona numită „umedă”, care corespunde limitelor Camargue și în care animalele rămân cel puțin șase luni pe an în perioada estivală.
      Aceste vaste întinderi acoperite cu pășuni, compuse din plante halofile în Camargue și din pășuni uscate pentru zona de iernat, influențează dezvoltarea fizică și mentală a animalelor. La rândul său, creșterea animalelor joacă un rol important pentru mediul natural (pășuni halofile numite „sansouïre”, pășuni cu iarba impregnată de sare, mlaștini și pajiști), dat fiind că influențează evoluția dinamicii sale vegetale: taurii limitează dezvoltarea anumitor specii vegetale și utilizează mari ansambluri vegetale formate dintr-un mozaic de habitate juxtapuse și interconectate.
      5.2.   Specificitatea produsului

      Numeroase opere au prezentat originalitatea „Taureau de Camargue”, care se datorează, pe de o parte, izolării în care rasa a evoluat ca urmare a configurației speciale a Camargue și, pe de altă parte, modului de creștere a animalelor pe care oamenii l-au inventat pentru a se adapta la constrângerile naturale.
      Aceste animale sunt semi-sălbatice, nedomesticite, rustice și rezistente, nu au încredere în oameni și, deci, pot fi agresive.
      Prin urmare, carnea provenită de la ele are caracteristici speciale, descrise într-un studiu al INRA (congresul „Rencontres autour des Recherches sur les Ruminants” – „Întâlniri ocazionate de cercetările asupra rumegătoarelor” – din 5 decembrie 2007) ale cărui rezultate principale demonstrează că mușchii acestor animale au o culoare roșu aprins, carnea lor conținând puține grăsimi.
      5.3.   Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

      Particularitatea cărnii de „Taureau de Camargue” este în strânsă legătură cu mediul natural din care provine și cu scopul creșterii animalelor, adică luptele cu taurii în arenă, pentru care sunt necesare animale semi-sălbatice, crescute într-un mediu natural bine conservat și protejat.
      Caracterul nervos și agresiv al acestor animale corespunde perfect scopului pentru care sunt crescute și conferă cărnii proprietățile sale caracteristice.
      „Taureau de Camargue”, provenit din rasele locale tradiționale camarguaise și brave, este deosebit de bine adaptat la mediul natural din Camargue.
      Crescute în libertate, animalele se hrănesc pe pășunile din zonă și petrec cel puțin șase luni în zona umedă. Această zonă se caracterizează prin peisaje plate, care au o geologie și o pedologie speciale, pe care și-a pus amprenta prezența, în cantitate mai mare sau mai mică, a sării. Pe aceste soluri sărace din punct de vedere agronomic s-au dezvoltat ecosisteme foarte specifice (salicornie, Halimione portulacoides, săricică).
      Calitățile organoleptice și caracterul special al cărnii se pot explica prin diversitatea tipurilor de plante prezente în mediul în care pasc animalele:

                  —

                  plante halofile (salicornie, săricică, Halimione portulacoides) în sărături,

                  —

                  stuf și păiuș în mediul nesărat,

                  —

                  vegetația naturală din „garrigue” pe timpul iernii.

            Culoarea roșu aprins a cărnii este în legătură cu pH-ul acesteia, care poate fi influențat de hrana alcalină a plantelor halofile. Textura sa delicată se datorează tipului de fibre musculare produse grație deplasărilor regulate ale animalelor pe pășunile în sistem extensiv (parcurs). Aceste deplasări voluntare și frecvente ale animalelor sunt, de asemenea, responsabile de faptul că mușchii se hrănesc din rezervele de grăsime, producând o carne cu un conținut scăzut de lipide.
      „Taureau de Camargue” prezintă o mare specificitate ca urmare a acțiunii combinate a solului, a mediului natural și a condițiilor în care sunt crescute animalele.
      Modelat de mediul în care trăiește și crescut din timpuri imemoriale în mod extensiv, „Taureau de Camargue” a devenit un factor important pentru menținerea biodiversității în Camargue.

         Trimitere la publicarea caietului de sarcini

      https://www.inao.gouv.fr/fichier/CDCTaureauDeCamargue.pdf